## Uredba o uvjetima za izdavanje suglasnosti za obavljanje stručnih poslova zaštite okoliša

### NN 7/1997 (24.1.1997.), Uredba o uvjetima za izdavanje suglasnosti za obavljanje stručnih poslova zaštite okoliša

# VLADA REPUBLIKE HRVATSKE

Na temelju članka 9. stavka 3. Zakona o zaštiti okoliša ("Narodne novine",
broj 82/94) Vlada Republike Hrvatske je na sjednici održanoj 17. siječnja
1997. godine, donijela

## **UREDBU**

### **O UVJETIMA ZA IZDAVANJE SUGLASNOSTI ZA OBAVLJANJE STRUČNIH POSLOVA ZAŠTITE OKOLIŠA**

Članak 1.

Ovom Uredbom propisuju se uvjeti koje mora ispunjavati pravna osoba
za obavljanje stručnih poslova zaštite okoliša.

Članak 2.

Pod obavljanjem stručnih poslova zaštite okoliša, sukladno zakonu, smatraju
se:

1. poslovi u vezi s praćenjem stanja okoliša (monitoring),

2. poslovi izrade stručnih podloga i elaborata zaštite okoliša,

3. poslovi stručne pripreme i izrade studije utjecaja na okoliš,

4. poslovi stručnog obrazovanja radi stjecanja znanja i usavršavanja
u provođenju zaštite okoliša,

5. poslovi praćenja kakvoće zraka i emisija u zrak.

Članak 3.

Za dobivanje suglasnosti za obavljanje stručnih poslova zaštite okoliša
pravna osoba mora biti registrirana za obavljanje te djelatnosti i ispunjavati
uvjete propisane ovom Uredbom.

Pod uvjetima u smislu stavka 1. ovoga članka smatraju se osobito potreban
broj i primjerena stručna osposobljenost zaposlenika, odgovarajući radni
prostor i tehnička opremljenost.

Članak 4.

Za obavljanje poslova u vezi s praćenjem stanja okoliša (monitoring)
pravna osoba mora imati:

1. najmanje tri zaposlenika visoke stručne spreme s najmanje pet godina
iskustva u struci različite specijalnosti za obavljanje poslova: mjerenje
emisija u okoliš; mjerenje imisija u okolišu; praćenje prirodnih i drugih
pojava koje su posljedica onečišćavanja okoliša (bioloških, meteoroloških,
hidroloških, erozijskih, seizmoloških, radioloških, geofizikalnih i drugih
pojava),

2. radni prostor u vlasništvu ili zakupu koji pravnoj osobi omogućuje
da može obaviti pretežiti dio postupka mjerenja, ispitivanja i utvrđivanja
rezultata, osim onih koji se po prirodi stvari obavljaju u otvorenom prostoru,

3. tehničku opremu s ovjerenim mjernim uređajima i ostalu opremu kojom
se osigurava pouzdanost podataka o stanju okoliša i utjecajima na okoliš.

Članak 5.

Pravna osoba koja je dobila suglasnost za obavljanje poslova u vezi
s praćenjem stanja okoliša (monitoring) mora pretežiti dio stručnih poslova
obavljati u svom laboratoriju i sa svojim stalnim zaposlenicima.

Pravna osoba iz stavka 1. ovoga članka može obavljati samo ona mjerenja,
ispitivanja i utvrđivanja rezultata za koja ima tehničku opremu i zaposlenike
stručno osposobljene za te poslove.

Članak 6.

Za obavljanje poslova izrade stručnih podloga i elaborata zaštite okoliša
i za obavljanje stručnih poslova pripreme i izrade studije utjecaja na
okoliš pravna osoba mora ispunjavati uvjete propisane u članku 4. ove Uredbe.

Iznimno od odredbe stavka 1. ovoga članka, pravna osoba koja ne ispunjava
uvjete iz članka 4. stavak 1. točke 2. i 3. ove Uredbe može dobiti suglasnost
za obavljanje poslova izrade stručnih podloga i elaborata zaštite okoliša
i za obavljanje stručnih poslova pripreme i izrade studije utjecaja na
okoliš, ako s pravnom osobom ovlaštenom za obavljanje stručnih poslova
praćenja stanja okoliša (monitoring) ili s nekom drugom ovlaštenom pravnom
osobom ima ugovor da će ovlaštena pravna osoba za njene potrebe obavljati
poslove praćenja stanja okoliša (monitoring).

Članak 7.

Stručno obrazovanje radi stjecanja znanja i usavršavanja u provođenju
zaštite okoliša može obavljati pravna osoba na temelju programa stručnog
obrazovanja i usavršavanja (u daljnjem tekstu: program).

Program obuhvaća:

1. plan, ciljeve i zadaće programa,

2. osnovne oblike i metodu izvođenja programa,

3. potreban broj predavača i drugih stručnih osoba koje mogu osigurati
razinu stručnoga rada,

4. odgovarajući radni prostor u vlasništvu ili zakupu, opremu i druge
uvjete za provođenje programa.

Program iz stavka 1. ovoga članka predlaže pravna osoba, a odobrava
Ministarstvo prosvjete i športa.

Članak 8.

Pravnoj osobi koja ispunjava uvjete iz članka 4. ove Uredbe može se
izdati suglasnost za obavljanje poslova praćenja kakvoće zraka i emisija
u zrak sukladno propisima o zaštiti zraka, uz uvjet da ima najmanje tri
zaposlenika za obavljanje mjerenja imisija i emisija u zrak, mjerenja fizikalnog
stanja atmosfere te mjerenje i opažanje posrednih pokazatelja kakvoće zraka
i da je odgovarajuće tehnički opremljena s ovjerenim mjernim uređajima.

Članak 9.

Pravnoj osobi može se izdati suglasnost za obavljanje jednog ili više
stručnih poslova zaštite okoliša iz članka 2. ove Uredbe.

Članak 10.

Rješenje o izdavanju suglasnosti, odnosno rješenje o odbijanju zahtjeva
zbog neispunjavanja uvjeta propisanih ovom Uredbom donosi za:

- poslove iz članka 2., stavka 1., točke 1., 2., 3. i 5. ove Uredbe
Državna uprava za zaštitu okoliša,

- poslove iz članka 2., stavka 1., točke 4. ove Uredbe Državna uprava
za zaštitu okoliša uz prethodnu suglasnost Ministarstva prosvjete i športa,
koje utvrđuje ispunjava li pravna osoba uvjete odobrenog programa iz članka
7. ove Uredbe.

Protiv rješenja iz stavka 1. ovoga članka ne može se izjaviti žalba,
ali se može pokrenuti upravni spor.

Na sva pitanja koja nisu uređena ovom Uredbom na postupak donošenja
rješenja iz stavka 1. ovoga članka primjenjuju se odredbe Zakona o općem
upravnom postupku.

Članak 11.

Rješenje iz članka 10. ove Uredbe donosi se na temelju zahtjeva pravne
osobe, koja je uz zahtjev dužna priložiti:

1. akt o osnivanju pravne osobe, odnosno izvadak iz sudskog registra
s podacima o predmetu poslovanja djelatnosti, popis zaposlenika s dokazom
o njihovoj stručnoj spremi, opis radnog iskustva, naziv i adresa pravnih
osoba kod kojih su bili zaposleni (preslika iz radne knjižice), dokaze
o ispunjavanju prostornih uvjeta i uvjeta tehničke opremljenosti.

2. ostale dokaze o uvjetima propisanim ovom Uredbom ovisno o vrsti stručnih
poslova zaštite okoliša: popis stručnih podloga i elaborata zaštite okoliša
koje je zaposlenik izradio ili surađivao u njihovoj izradi, popis stručnih
poslova pripreme i izrade studije utjecaja na okoliš, koje je zaposlenik
izradio ili surađivao u njihovoj izradi, popis objavljenih stručnih radova
iz područja zaštite okoliša, ugovor iz članka 6. ove Uredbe, odobrenje
programa iz članka 7. ove Uredbe.

Članak 12.

Stručno povjerenstvo utvrđuje ispunjavanje uvjeta za obavljanje stručnih
poslova zaštite okoliša, na temelju pismeno priloženih dokaza i neposrednim
očevidom radnog prostora i tehničke opremljenosti.

Stručno povjerenstvo ima tri člana.

Za svaku djelatnost iz članka 2. ove Uredbe ravnatelj Državne uprave
za zaštitu okoliša osniva posebno stručno povjerenstvo.

Iznimno u suradnji s ministrom prosvjete i športa, ravnatelj Državne
uprave za zaštitu okoliša osniva stručno povjerenstvo za djelatnost iz
članka 2., stavka 1., točke 4. ove Uredbe.

Članak 13.

Stručno povjerenstvo dužno je u najkraćem roku, a najkasnije 30 dana
od dana uredno podnijetog zahtjeva podnijeti ravnatelju izvješće o ispunjavanju
ili neispunjavanju uvjeta za obavljanje određenih stručnih poslova zaštite
okoliša.

Članak 14.

Posebne troškove, putne troškove i dnevnice u vezi s potrebnim očevidom
iz članka 12., stavak 1., ove Uredbe osigurava pravna osoba koja podnosi
zahtjev.

Članak 15.

Suglasnost za obavljanje stručnih poslova zaštite okoliša daje se na
rok od tri godine.

Šest mjeseci prije isteka roka iz stavka 1. ovoga članka postupak za
izdavanje suglasnosti se ponavlja na zahtjev zainteresirane pravne osobe.

Članak 16.

Pravnoj osobi oduzet će se suglasnost za obavljanje stručnih poslova
zaštite okoliša i prije isteka roka iz članka 15., stavak 1., ove Uredbe
ako se inspekcijskim nadzorom utvrdi da je prestala ispunjavati propisane
uvjete, odnosno ako u roku određenom u rješenju o inspekcijskom nadzoru
ne otkloni utvrđene nedostatke.

Članak 17.

Državna uprava za zaštitu okoliša vodi evidenciju svih pravnih osoba
kojima je izdano rješenje kojim se daje suglasnost za obavljanje stručnih
poslova zaštite okoliša.

Evidencija iz stavka 1. ovoga članka sadrži:

- naziv pravne osobe,

- broj i datum izdavanja rješenja o davanju ili oduzimanju suglasnosti,

- vrstu stručnog posla zaštite okoliša,

- popis zaposlenika s podacima o njihovoj stručnoj osposobljenosti,

- podatke o radnom prostoru i tehničkoj opremljenosti.

Članak 18.

Popis pravnih osoba kojima je izdana ili oduzeta suglasnost za obavljanje
stručnih poslova zaštite okoliša objavljuje se u "Narodnim novinama".

Članak 19.

Ova Uredba stupa na snagu osmoga dana od dana objave u "Narodnim novinama".

Klasa: 351-01/96-02/17
Urbroj: 5030116-97-1
Zagreb, 17. siječnja 1997.

Predsjednik
**mr. Zlatko Mateša,** v. r.

Uredba, NN 7/1997-105